2019. gada .janvāris Noteikumi Nr.

Rīgā (prot. Nr. .§)

**Nodulārā dermatīta uzliesmojuma likvidēšanas un draudu novēršanas kārtība**

Izdoti saskaņā ar

Veterinārmedicīnas likuma

26. panta pirmo daļu

**1. Vispārīgie jautājumi**

1. Noteikumi nosaka:

1.1. nodulārā dermatīta uzliesmojuma likvidēšanas un draudu novēršanas pasākumus *Bos taurus*, *Bos indicus*, *Bison* un *Bubalus Bubalis* sugu pārnadžiem (turpmāk – liellopi);

1.2. valsts pārvaldes iestāžu kompetenci, rīkojumu izziņošanas un izpildes kārtību;

1.3. rīcību ar liellopu izcelsmes produktiem un liellopu līķiem;

1.4. transportlīdzekļu dezinfekcijas un tīrīšanas kārtību.

2. Nodulārais dermatīts ir epizootiska slimība, kura izraisa liellopu saslimšanu un kurai ir raksturīga ātra izplatība un liellopu masveida saslimšana, kas rada lielus ekonomiskus zaudējumus.

3. Aizdomas par liellopu saslimšanu ar nodulāro dermatītu ir šādos gadījumos:

3.1. liellopam dzīves laikā konstatētie slimības klīniskie simptomi ir līdzīgi nodulārā dermatīta simptomiem, vai references laboratorijā, veicot laboratoriskos izmeklējumus, rodas aizdomas par liellopu saslimšanu ar nodulāro dermatītu;

3.2. liellopa liemeņa, tā iekšējo orgānu vai līķa audu bojājumi un patologanatomiskās izmeklēšanas rezultāti rada aizdomas par saslimšanu ar nodulāro dermatītu.

4. Liellops uzskatāms par slimu ar nodulāro dermatītu (turpmāk – nodulārā dermatīta saslimšanas gadījums), ja saslimšana apstiprināta laboratoriskajos izmeklējumos, kas veikti valsts zinātniskajā institūtā „Pārtikas drošības, dzīvnieku veselības un vides zinātniskais institūts “BIOR”” (turpmāk – zinātniskais institūts) vai citā Eiropas Savienības dalībvalsts (turpmāk – dalībvalsts) laboratorijā, kurai piešķirts references laboratorijas statuss nodulārā dermatīta diagnostikā (turpmāk – references laboratorija).

5. Nodulārā dermatīta uzliesmojuma gadījumā liellopu var uzskatīt par saslimušu ar nodulāro dermatītu, ja tam konstatē nodulārā dermatīta raksturīgās klīniskās pazīmes vai epizootoloģiskā pētījuma rezultāti liecina par saslimšanu.

6. Nodulārā dermatīta uzliesmojums ir novietnē, transportlīdzeklī, kautuvē vai jebkurā citā liellopu atrašanās vietā apstiprināts viena vai vairāku liellopu saslimšanas gadījums.

7. Ja tiek konstatēts nodulārā dermatīta uzliesmojums, valsts galvenais pārtikas un veterinārais inspektors par to informē Zemkopības ministriju. Ja nodulārā dermatīta uzliesmojums ir tuvu valsts robežai un aizsardzības un uzraudzības zona aptver divu vai vairāku valstu teritoriju, Pārtikas un veterinārais dienests (turpmāk – dienests) sadarbojas ar kaimiņvalsts infekcijas slimību uzraudzības kompetento iestādi un vienojas par veicamajiem pasākumiem.

8. Zinātniskais institūts nodrošina nodulārā dermatīta laboratorisko diagnostiku un ierosinātāja ģenētisko tipizāciju.

9. Liellopu vakcinācija pret nodulāro dermatītu (turpmāk – vakcinācija) vai atkārtota vakcinācija pret nodulāro dermatītu (turpmāk – revakcinācija) ir aizliegta, izņemot šo noteikumu 13. punktā minētajā gadījumā.

**2. Valsts pārvaldes iestāžu kompetence**

10. Lai sekmētu nodulārā dermatīta apkarošanu tā uzliesmojuma gadījumā, dienests izveido ekspertu grupu epizootoloģisko pētījumu rezultātu analizēšanai. Dienests epizootoloģiskajos pētījumos iegūto informāciju izmanto slimības apkarošanas, ierobežošanas pasākumu noteikšanai un organizēšanai. Epizootoloģiskajos pētījumos iegūst šādu informāciju:

10.1. iespējamo nodulārā dermatīta ierosinātāja klātbūtnes ilgumu novietnē līdz brīdim, kad rodas aizdomas par saslimšanu ar nodulāro dermatītu vai tiek saņemts attiecīgs ziņojums;

10.2. iespējamos nodulārā dermatīta izcelsmes avotus un iespējami inficēto novietņu daudzumu, kuras varētu apdraudēt viens izcelsmes avots;

10.3. varbūtējo infekcijas pārnesēju – personu, transportlīdzekļu, liellopu, to izcelsmes produktu vai līķu, instrumentu, priekšmetu vai jebkura cita materiāla – pārvietošanās ceļi uz iespējami inficēto novietni vai no tās;

10.4. slimības pārnēsātāju, tostarp vektoru kā slimības ierosinātāja saglabātāju un pārnēsātāju dabā. Nodulārā dermatīta vektors Latvijā varētu būt asinssūcēju mušu sugu – sīvās mušas *Stomoxys calcitrans* un mušas *Haematobia irritans* – un ganību ērču sugu – suņa ērces *Ixodes ricinis* un taigas ērces *Ixodes persulcatus* – esamība attiecīgajā teritorijā.

11. Papildus šo noteikumu 10. punktā noteiktajam dienests nodulārā dermatīta uzliesmojuma laikā vai atsevišķā saslimšanas gadījumā:

11.1. nosaka aizsardzības un uzraudzības zonu un īsteno tajā noteiktos pasākumus saskaņā ar šo noteikumu 7. nodaļā noteiktajām prasībām, kā arī informē atbildīgās institūcijas un iesaistītās personas, liellopu īpašniekus un turētājus, liellopu tirgotājus, presi un citus sabiedrības informācijas līdzekļus, izstāžu un konkursu rīkotājus ar liellopu piedalīšanos par ierobežojumiem, kas jāievēro nodulārā dermatīta apkarošanas laikā;

11.2. nosūta Eiropas Komisijai šo noteikumu 12. punktā minēto nodulārā dermatīta apkarošanas plānu ne vēlāk kā sešus mēnešus pēc tam, kad ieviesti nodulārā dermatīta apkarošanas pasākumi.

12. Lai efektīvi apkarotu nodulārā dermatīta uzliesmojumu, dienests izstrādā un apstiprina nodulārā dermatīta apkarošanas plānu. Nodulārā dermatīta apkarošanas plānā:

12.1. izstrādā detalizētu pakļautības ķēdi, lai nodrošinātu ātru lēmumu pieņemšanas un īstenošanas procedūru. Pakļautības ķēdē paredz sadarbību starp valsts iestādēm un pašvaldībām, kas iesaistītas Valsts civilās aizsardzības plānā iekļauto preventīvo, reaģēšanas un seku likvidēšanas neatliekamo pasākumu īstenošanā saskaņā ar Civilās aizsardzības un katastrofas pārvaldīšanas likumu;

12.2. norāda atbildīgās institūcijas un personas, kas nodulārā dermatīta uzliesmojuma laikā īsteno apkarošanas pasākumus;

12.3. norāda nodulārā dermatīta apkarošanas pasākumos iesaistīto personu amatu un pienākumus;

12.4. paredz darbības, lai atbildīgās institūcijas un iesaistītās personas savstarpēji var operatīvi sazināties un lai kritiskā situācijā garantētu informācijas apmaiņu starp apkarošanas pasākumos iesaistītajām personām, liellopu īpašniekiem un turētājiem, dienesta inspektoriem un pilnvarotajiem veterinārārstiem, kurus dienests pilnvarojis īstenot nodulārā dermatīta apkarošanas pasākumus (turpmāk – pilnvarotais veterinārārsts);

12.5. izstrādā pasākumus, lai nodrošinātu nepieciešamo resursu pieejamību ātrai un efektīvai nodulārā dermatīta apkarošanas kampaņai, piemēram, nodrošinājumu ar ekipējumu, iekārtām, diagnostiskumiem un infrastruktūru;

12.6. nosaka darbības, kā jārīkojas ar liellopu izcelsmes blakusproduktiem, kā arī tad, ja rodas aizdomas par saslimšanu vai ir konstatēts nodulārā dermatīta saslimšanas gadījums saskaņā ar šo noteikumu 64. punktā noteiktajām prasībām;

12.7. paredz nodulārā dermatīta apkarošanas pasākumos iesaistītajām personām saglabāt un uzlabot prasmes par nodulārā dermatīta klīniskajām pazīmēm, paraugu ņemšanu, diagnostiku, epizootoloģisko uzraudzību un kontroli;

12.8. norāda nepieciešamo vakcīnas devu skaitu vakcinācijas programmas īstenošanai.

**3. Pasākumi nodulārā dermatīta vakcinācijas programmu īstenošanai**

13. Ja Latvijā vai kaimiņvalstī konstatē nodulārā dermatīta uzliesmojumu, kas rada draudus liellopu veselībai, dienests pieņem lēmumu par liellopu vakcinācijas uzsākšanu, sagatavojot vakcinācijas programmu apstiprināšanai Eiropas Komisijā saskaņā ar šo noteikumu 15., 16. un 17. punktā noteiktajām prasībām un organizējot Eiropas Komisijas apstiprināto vakcinācijas programmas īstenošanu.

14. Dienests vakcinācijas programmā norāda šādu informāciju:

14.1. administratīvo teritoriju (piemēram, pagastu, novadu), kurā paredzēta vakcinācija, un liellopu novietņu skaitu šajā teritorijā;

14.2. vakcinācijā izmantojamās vakcīnas aprakstu;

14.3. vakcīnas devu skaitu atkarībā no vakcinējamo liellopu skaita pa liellopu sugām un kategorijām (piemēram, audzēšanai, nobarošanai, kaušanai vai citiem mērķiem paredzēti liellopi);

14.4. vakcinācijas programmas īstenošanas kārtību un detalizētu pakļautības ķēdi, lai nodrošinātu ātru lēmumu pieņemšanu un informācijas apmaiņu. Pakļautības ķēdē paredz sadarbību starp valsts iestādēm, pašvaldībām, uzņēmumiem un personām, kuras uzglabā un izplata vakcīnas, īsteno jaundzimušo teļu vakcināciju vai liellopu revakcināciju saskaņā ar veterināro zāļu lietošanas instrukcijā noteikto kārtību un kuras nosaka vakcinācijas kārtību administratīvajās teritorijās un īsteno vakcinācijas uzraudzību un kontroli;

14.5. vakcinācijas kampaņas ilgumu – plānoto vakcinācijas uzsākšanas datums un beigu datumu;

14.6. ar vakcināciju saistītos pasākumus un uzņēmīgos liellopus, to izcelsmes produktu un blakusproduktu pārvietošanas aizliegumus.

15. Dienests papildus šo noteikumu 14. punktā minētajai informācijai nosūta Eiropas Komisijai šādu informāciju:

15.1. datumu, kad uzsākta vakcinācija;

15.2. apkopojošo informāciju par vakcinācijas programmas ieviešanas gaitu, tās rezultātiem katrā administratīvajā teritorijā, kā arī regulāru informāciju par īstenotajiem vakcinācijas vai revakcinācijas pasākumiem;

15.3. datumu, kad pabeigta vakcinācija katrā administratīvajā teritorijā pēc 95 procentu uzņēmīgo liellopu vakcinācijas 95 procentos novietņu;

15.4. apkopojošu informāciju par iepriekš vakcinētajiem liellopiem un vakcinācijas pamatojumu, tostarp liellopiem, kas iepriekš nav vakcinēti (piemēram, teļiem), vai liellopiem, kas revakcinēti;

15.5. citu Eiropas Komisijas pieprasītu informāciju.

16. Dienests kontrolē, lai vakcinācijas laikā tiktu izpildītas šādas prasības:

16.1. administratīvajā teritorijā, kurā paredzēta vakcinācija, tiek vakcinēti visi uzņēmīgie liellopi;

16.2. visi uzņēmīgie liellopi tiek vakcinēti no četru mēnešu vecuma saskaņā ar veterināro zāļu lietošanas instrukcijā noteikto kārtību;

16.3. vakcinācijas programmas īstenošanas laikā netiek izplatīts vakcīnas vīruss. Dienesta inspektors vai pilnvarotais veterinārārsts pēc vakcinācijas novietnē reģistrē vakcinētos liellopus un izmantoto vakcīnas devu skaitu un kopā ar atlikušām vakcīnas devām iesniedz dienestā. Atlikušās vakcīnas devas iznīcina tā, lai vakcīnas vīruss netiktu izplatīts;

16.4. vakcināciju īsteno dienesta inspektors vai pilnvarotais veterinārārsts.

17. Papildus šo noteikumu 16. punktā noteiktajam dienests:

17.1. par katru novietni, kurā tiek turēti liellopi un kurā notikusi vakcinācija, ievada informāciju par īstenoto vakcināciju Lauksaimniecības datu centra datubāzē, kas izveidota saskaņā ar Eiropas Parlamenta un Padomes 2000. gada 17. jūlija Regulas (EK) Nr. 1760/2000, ar ko izveido liellopu identifikācijas un reģistrācijas sistēmu un paredz liellopu gaļas un liellopu gaļas produktu marķēšanu, kā arī atceļ Padomes Regulu (EK) Nr. 820/97, 1. pantā noteikto;

17.2. 20 kilometru rādiusā ap noteikto administratīvo teritoriju, kurā notiek vakcinācija, nosaka vakcinācijas zonu, kurā pastiprināti īsteno uzraudzību un kontroli liellopu pārvietošanai.

18. Vakcinācijas vai revakcinācijas laikā no vakcinācijas zonas ir aizliegts pārvietot liellopus, izņemot klīniski veselus liellopus uz kautuvi tūlītējai nokaušanai, ja pilnvarotais veterinārārsts ir pārbaudījis novietni un apstiprinājis, ka nav konstatētas pazīmes saslimšanai ar nodulāro dermatītu. Pēc vakcinācijas vai revakcinācijas vakcinētos liellopus pārvieto saskaņā ar šo noteikumu 10.~~1~~.2. apakšnodaļā noteiktajām prasībām.

**4. Īstenojamie pasākumi, ja ir aizdomas par liellopu saslimšanu**

**ar nodulāro dermatītu**

19. Liellopu īpašnieks vai turētājs vai jebkura cita persona nekavējoties vienas dienas laikā, izmantojot jebkuru saziņas veidu, ziņo praktizējošam veterinārārstam vai attiecīgajai dienesta teritoriālajai struktūrvienībai par to, ka:

19.1. konstatēts nodulārā dermatīta saslimšanas gadījums vai ir aizdomas par nodulārā dermatīta uzliesmojumu;

19.2. konstatēti liellopi, kas tiešā vai netiešā ceļā ir kontaktējušies ar slimajiem liellopiem vai tiem liellopiem, par kuru saslimšanu ir aizdomas un kuriem parādās slimības klīniskās pazīmes;

19.3. liellopu līķim konstatēti nodulārajam dermatītam raksturīgi audu bojājumi.

20. Praktizējošs veterinārārsts vai pilnvarots veterinārārsts, ja tam radušās aizdomas par liellopu saslimšanu ar nodulāro dermatītu vai ja saņemta informācija, kas liecina, ka liellopi ir slimi ar nodulāro dermatītu, vai pēcnāves patologanatomiskajā izmeklēšanā liellopu liemenim vai tā iekšējiem orgāniem ir konstatēti nodulārajam dermatītam raksturīgi audu bojājumi, nekavējoties ziņo attiecīgajai dienesta teritoriālajai struktūrvienībai.

21. Pēc attiecīga ziņojuma saņemšanas par aizdomām par liellopu saslimšanu ar nodulāro dermatītu dienesta inspektors vai pilnvarotais veterinārārsts veic pārbaudes novietnē un nodrošina paraugu noņemšanu un to nosūtīšanu uz zinātnisko institūtu, lai noskaidrotu slimības esamību novietnē.

22. Ja ir aizdomas par liellopu saslimšanu ar nodulāro dermatītu, novietni pakļauj uzraudzībai un dienesta inspektors pārbauda liellopu identifikāciju, reģistrāciju un pārbaudes protokolā norāda informāciju par novietnē esošajiem liellopiem pa kategorijām — nobeigušies, saslimušie, ir aizdomas par to saslimšanu, dzimušie teļi. Informāciju par novietnē esošo liellopu kategorijām katru nedēļu aktualizē.

23. Papildus šo noteikumu 22. punktā noteiktajām prasībām dienesta inspektors:

23.1. nosaka liellopu turēšanas nosacījumus, lai visi novietnē esošie liellopi tiktu ierobežoti to turēšanas vietās vai izolēti citā novietnes daļā;

23.2. nosaka liellopu pārvietošanas aizliegumus, lai neviens liellops netiktu pārvietots no novietnes vai ievests tajā;

23.3. nosaka personu un transportlīdzekļu pārvietošanas nosacījumus, lai pārvietošanās uz novietni vai no tās notiktu saskaņā ar dienesta inspektora norādījumiem;

23.4. aizliedz no novietnes izvest liellopu izcelsmes produktus, liellopiem paredzētu barību, kā arī materiālus, instrumentus vai priekšmetus, kas var veicināt slimības izplatību. Minētos produktus un instrumentus atļauts izvest, ievērojot dienesta inspektora norādījumus;

23.5. nosaka, lai pie novietnes ieejām un izejām tiktu izlikti ar piemērotu dezinfekcijas šķīdumu piesūcināti dezinfekcijas paklāji. Jebkura persona, kas ienāk novietnes telpās vai iziet no tām, veic atbilstošus higiēnas pasākumus – mazgā un dezinficē rokas, dezinficē apavus un veic citas procedūras, ko noteikusi dienesta amatpersona, lai samazinātu nodulārā dermatīta vīrusa izplatīšanās iespējas;

23.6. saskaņā ar šo noteikumu 10. punktu piedalās epizootoloģisko pētījumu veikšanā.

24. Dienesta amatpersona šo noteikumu 22. un 23. punktā minētās prasības:

24.1. var piemērot:

24.1.1. jebkurai citai novietnei, ja tās atrašanās vieta un izvietojums rada aizdomas par iespējamu liellopu saslimšanu ar nodulāro dermatītu vai arī tā ir saistīta ar novietni, kurā liellopiem konstatēts nodulārā dermatīta saslimšanas gadījums;

24.1.2. ierobežotā platībā turētajiem savvaļas liellopiem, ja oficiāli apstiprināta nodulārā dermatīta saslimšanas gadījums vai radušās aizdomas par saslimšanu ar nodulāro dermatītu. Dienests par to paziņo Eiropas Komisijai;

24.2. attiecina uz novietnēm un ap tām esošajām teritorijām līdz brīdim, kad vairs nav aizdomu par liellopu u saslimšanu ar nodulāro dermatītu.

**5. Novietnē īstenojamie pasākumi, ja tajā ir konstatēts nodulārā dermatīta saslimšanas gadījums**

25. Novietnē, kurā konstatēts nodulārā dermatīta saslimšanas gadījums, papildus šo noteikumu 22. punktā minētajiem pasākumiem dienesta inspektors:

25.1. uzrauga, lai visi liellopi novietnē uz vietas tiek nekavējoties nogalināti, lai liellopu līķi tiek pārstrādāti vai likvidēti saskaņā ar šo noteikumu 64. punktā noteiktajām prasībām un lai šīs darbības notiek tā, ka tiek novērsta slimības ierosinātāja izplatīšanās iespēja;

25.2. uzrauga, lai visas substances, kas nav dzīvnieku izcelsmes, dzīvnieku barība, pakaiši, par kuriem ir aizdomas, ka tie ir inficēti ar slimības ierosinātāju, tiek dezinficēti vai likvidēti atbilstoši pilnvarota veterinārārsta vai dienesta inspektora norādījumiem tā, lai likvidētu slimības ierosinātāju vai slimību pārnēsātājus. Kūtsmēsli ir pārstrādājami vai likvidējami saskaņā ar šo noteikuma 64. punktā noteiktajām prasībām;

25.3. kontrolē, lai pēc liellopu nogalināšanas un līķu izvākšanas novietnes telpas, to apkārtne, liellopu pārvadāšanai izmantotie transportlīdzekļi, kā arī aprīkojums tiek tīrīts, mazgāts un dezinficēts saskaņā ar šo noteikumu 72. punktā noteiktajām prasībām;

25.4. iesaistās epizootoloģisko pētījumu veikšanā saskaņā ar šo noteikumu 12. punktā noteiktajām prasībām.

26. Dienesta amatpersona šo noteikumu 25. punktā noteiktos pasākumus var piemērot:

26.1. jebkurai citai novietnei, ja tās atrašanās vieta un izvietojums rada aizdomas par iespējamu liellopu saslimšanu ar nodulāro dermatītu vai arī tā ir saistīta ar novietni, kurā liellopiem konstatēts nodulārā dermatīta saslimšanas gadījums;

26.2. ierobežotā platībā turētajiem savvaļas liellopiem, ja oficiāli apstiprināta nodulārā dermatīta saslimšanas gadījums vai radušās aizdomas par saslimšanu ar nodulāro dermatītu. Dienests par to paziņo Eiropas Komisijai.

27. Liellopu īpašnieks vai turētājs novietnē var ievest liellopus ne ātrāk kā 21 dienā pēc tam, kad ir notikusi:

27.1. beigu tīrīšana, mazgāšana, dezinfekcija un dezinsekcija saskaņā ar šo noteikumu [72., 73. un 74. punktā](https://likumi.lv/ta/id/167925-cuku-vezikularas-eksantemas-uzliesmojuma-likvidesanas-un-draudu-noversanas-kartiba#n10) noteiktajām prasībām;

27.2. dezinfekcijas efektivitātes pārbaude, kuru veicis pilnvarots veterinārārsts un kuras rezultāts apstiprina nodulārā dermatīta ierosinātāja neesamību novietnē.

28. Novietnē, kurā tur vairāku dzīvnieku īpašnieku vai turētāju liellopus un tiek nodrošināta atsevišķa liellopu kopšana, turēšana un barošana un kuras struktūra, lielums un attālums starp atsevišķām liellopu turēšanas vietām kavē vai neveicina slimības ierosinātāja nokļūšanu no vienas liellopu turēšanas vietas citā, dienests var noteikt izņēmumu visu liellopu tūlītējai nogalināšanai, ja liellopi turēšanas vietā ir klīniski veseli.

**6. Pasākumi kontaktnovietnēs**

29. Novietne tiek uzskatīta par kontaktnovietni, ja pilnvarotais veterinārārsts vai dienesta inspektors, pamatojoties uz epizootoloģisko pētījumu rezultātiem, atzīst, ka nodulārā dermatīta ierosinātājs no attiecīgās novietnes vai uz to tiek pārnests ar personu, dzīvnieku vai transportlīdzekļa pārvietošanos no novietnes, kurā liellopiem konstatēts nodulārā dermatīta saslimšanas gadījums vai ir aizdomas par liellopu saslimšanu ar nodulāro dermatītu un no kurām var tikt pārnēsāts slimības ierosinātājs.

30. Kontaktnovietni pakļauj uzraudzībai, un dienesta inspektors, liellopu īpašnieks vai turētājs piemēro šo noteikumu 4. nodaļā noteiktās prasības, līdz saslimšana ar nodulāro dermatītu tiek atzīta par neesošu.

31. Ja dienesta amatpersona, pamatojoties uz epizootoloģisko pētījumu rezultātiem, uzskata, ka kontaktnovietne ir saistīta ar novietni, kurā ir liellopi ar apstiprinātu nodulārā dermatīta diagnozi, tad kontaktnovietnē piemēro šo noteikumu 4. nodaļā noteiktās prasības vismaz līdz nodulārā dermatīta inkubācijas perioda beigām – ne mazāk kā 28 dienas no iespējamā inficēšanās brīža.

32. Dienests var noteikt izņēmumu un kontaktnovietnē nepiemērot šo noteikumu 4. nodaļā noteiktos pasākumus vienā no šādiem gadījumiem:

32.1. pilnvarotais veterinārārsts ir pārbaudījis kontaktnovietni un konstatējis, ka novietnē liellopi ir klīniski veseli, tiek nodrošināta atsevišķa liellopu kopšana, turēšana un barošana un novietnes struktūra, lielums un attālums starp atsevišķām liellopu turēšanas vietām kavē vai neveicina slimības ierosinātāja nokļūšanu no vienas liellopu turēšanas vietas citā;

32.2. noteiktos pasākumus piemēro tikai pret nodulāro dermatītu uzņēmīgiem liellopiem.

**7. Aizsardzības un uzraudzības zonas noteikšana**

33. Ja novietnē ir konstatēts nodulārā dermatīta saslimšanas gadījums, dienests ap infekcijas skarto novietni nosaka aizsardzības un uzraudzības zonu.

34. Šo noteikumu 33. punktā minētās aizsardzības zonas rādiuss nav mazāks par trim kilometriem, bet uzraudzības zonas rādiuss – par 10 kilometriem.

35. Nosakot aizsardzības un uzraudzības zonu, ņem vērā šādus apstākļus:

35.1. epizootoloģisko pētījumu rezultātus;

35.2. novietnes ģeogrāfisko izvietojumu, piemēram, infekcijas slimības skartās novietnes lokalizāciju un tās tuvumā esošās novietnes, kā arī dabiskos un mākslīgos šķēršļus zonā;

35.3. administratīvās iespējas, piemēram, telpu un personāla nodrošinājuma iespējas, lai kontrolētu liellopu vai to līķu pārvietošanu zonā, kautuvju izvietojumu, dzīvnieku kustības veidu;

35.4. ekoloģiskos faktorus, piemēram, iespēju pārstrādāt vai likvidēt liellopu izcelsmes blakusproduktus un citus piesārņotos materiālus.

36. Ja aizsardzības vai uzraudzības zonas robežas atrodas citas valsts teritorijā, dienests robežu noteikšanā sadarbojas ar attiecīgās valsts kompetento iestādi.

37. Šo noteikumu 36. punktā minētajā gadījumā dienests var lūgt Eiropas Komisijai noteikt zonu sadalījumu.

38. Eiropas Komisijai, ņemot vērā dienesta pieprasījumu vai slimības izplatību un attīstības gaitu, atļauts noteikt ierobežojumu ilgumu aizsardzības un uzraudzības zonā un nepieciešamību paplašināt vai samazināt aizsardzības zonu un uzraudzības zonu. Attiecīgo lēmumu pieņem, ņemot vērā zonu ģeogrāfisko izvietojumu, ekoloģiskos un meteoroloģiskos faktorus, slimību pārnesēju klātbūtni, vektoru klātbūtni un to izplatības intensitāti, epizootoloģisko pētījumu un laboratorisko izmeklējumu rezultātus, kā arī īstenotos uzraudzības pasākumus.

39. Par aizsardzības un uzraudzības zonā īstenotajiem pasākumiem dienests regulāri informē Eiropas Komisiju.

**8. Pasākumi aizsardzības zonā**

40. Aizsardzības zonā:

40.1. dienests nekavējoties uzskaita visas pret nodulāro dermatītu uzņēmīgo liellopu novietnes. Dienesta inspektors vai pilnvarotais veterinārārsts regulāri pārbauda šīs novietnes. Pārbaudes laikā veic dzīvnieku identifikācijas un liellopu reģistrācijas pārbaudi, kā arī liellopu veselības kontroli un klīnisko izmeklēšanu un, ja ir aizdomas par saslimšanu, organizē paraugu ņemšanu laboratoriskiem izmeklējumiem. Pārbaudes laiku un pārbaudes rezultātus norāda pārbaudes protokolā;

40.2. dienests nosaka liellopu pārvietošanas aizliegumu, ja vien nav izsniedzis atļauju klīniski veselo liellopu pārvietošanai:

40.2.1. saimniecības robežās;

40.2.2. tranzītā pa autoceļiem vai dzelzceļu bez transportlīdzekļa apstāšanās un kravas izkraušanas;

40.2.3. uz aizsardzības vai uzraudzības zonā esošu kautuvi tūlītējai nokaušanai, nešķērsojot brīvo zonu. Dienesta inspektors, kura uzraudzības teritorijā ir novietne, par liellopu kravas nosūtīšanu informē dienesta inspektoru, kura uzraudzībā ir kautuve.

41. Aizsardzības zonā liellopu īpašnieks vai turētājs ir atbildīgs:

41.1. par dzīvnieku turēšanu to atrašanās vietā vai izolēšanu novietnes teritorijā tā, lai tiem nebūtu saskares ar citiem liellopiem un slimības pārnēsātājiem;

41.2. par dezinfekcijas paklāju izvietošanu pie novietnes ieejām un izejām. Pēc dienesta inspektora vai pilnvarota veterinārārsta norādījumiem paklājus piesūcina ar dezinficējošu šķidrumu, kas iznīcina nodulārā dermatīta ierosinātāju;

41.3. par to, lai bez dienesta inspektora vai pilnvarota veterinārārsta atļaujas netiktu izvesti un izplatīti pakaiši, kūtsmēsli vai virca;

41.4. par to, lai dzīvnieki netiktu pārvietoti bez dienesta inspektora atļaujas;

41.5. par tūlītēju informācijas sniegšanu mutiski vai pa telefonu dienesta inspektoram vai pilnvarotajam veterinārārstam par visiem beigtajiem vai slimajiem liellopiem;

41.6. par novietņu un to aprīkojuma mehānisku tīrīšanu, mazgāšanu un dezinfekciju atbilstoši dienesta inspektora vai pilnvarotā veterinārārsta norādījumiem;

41.7. par liellopu izcelsmes blakusproduktu iegūšanu, pārvietošanu, pārstrādi un likvidēšanu saskaņā ar šo noteikumu 64. punktā vai 65., 66., 67., 68., 69., 70., 71. punktā noteiktajām prasībām.

42. Slimību apkarošanas pasākumus aizsardzības zonā atceļ, ja:

42.1. pagājušas ne mazāk kā 28 dienas pēc pēdējā konstatētā nodulārā dermatīta uzliesmojuma gadījuma;

42.2. liellopi un to līķi likvidēti saskaņā ar šo noteikumu 25.1. apakšpunktā noteiktajām prasībām;

42.3. veikta inficētās novietnes beigu tīrīšana, mazgāšana, dezinfekcija un dezinsekcija saskaņā ar šo noteikumu [72., 73. un 74. punktā](https://likumi.lv/ta/id/167925-cuku-vezikularas-eksantemas-uzliesmojuma-likvidesanas-un-draudu-noversanas-kartiba#n10) noteiktajām prasībām.

43. Dienestam, konstatējot slimības pārnēsātāju nozīmi slimības izplatībā, atļauts noteikt citu pasākumu īstenošanas ilgumu aizsardzības zonā un, ja nepieciešams, atļaut novietnē ievest uzņēmīgos liellopus slimības kontrolei. Aizsardzības zonā tiek piemēroti šo noteikumu 9. nodaļā noteiktie uzraudzības zonas pasākumi, ja pasākumi uzraudzības zonā norisinās ilgāk nekā aizsardzības zonā.

44. Dienests atļauj izvest klīniski veselos liellopus no novietnes aizsardzības vai uzraudzības zonas robežās, ja novietnē šo noteikumu 40.2. apakšpunktā noteiktie dzīvnieku pārvietošanas aizliegumi ir spēkā ilgāk par 30 dienām un liellopu īpašnieks vai turētājs ir informējis dienestu par vēlmi izvest liellopus no novietnes, jo nevar nodrošināt vajadzīgos liellopu turēšanas apstākļus, un to dienestam ir apliecinājis pilnvarotais veterinārārsts pēc novietnes pārbaudes. Liellopu pārvadāšanai izmantotos transportlīdzekļus un to aprīkojumu tīra, mazgā un dezinficē pēc katras liellopu pārvadāšanas saskaņā ar šo noteikumu [72. punktā](https://likumi.lv/ta/id/167925-cuku-vezikularas-eksantemas-uzliesmojuma-likvidesanas-un-draudu-noversanas-kartiba#n10) noteiktajām prasībām.

45. Dienests par šo noteikuma 44. punktā minētajiem klīniski veselajiem liellopiem izsniedz pārvietošanas atļauju, norādot tajā pārvietojamo liellopu identifikācijas numurus.

**9. Pasākumi uzraudzības zonā**

46. Uzraudzības zonā:

46.1. dienests nekavējoties uzskaita visas pret nodulāro dermatītu uzņēmīgo liellopu novietnes;

46.2. dienests nosaka liellopu pārvietošanas aizliegumu, ja vien nav izsniedzis atļauju klīniski veselo liellopu pārvietošanai:

46.2.1. uz ganībām vai liellopu novietnēm uzraudzības zonas robežās;

46.2.2. tranzītā pa autoceļiem vai dzelzceļu bez transportlīdzekļa apstāšanās un kravas izkraušanas;

46.2.3. uz ārpus uzraudzības zonas esošu kautuvi tūlītējai nokaušanai pēc inkubācijas perioda beigām – ne mazāk kā 28 dienām pēc pēdējā konstatētā nodulārā dermatīta uzliesmojuma gadījuma. Dienesta inspektors, kura uzraudzībā ir novietne, par liellopu kravas nosūtīšanu informē dienesta inspektoru, kura uzraudzībā ir kautuve.

47. Aizsardzības zonā liellopu īpašnieks vai turētājs ir atbildīgs:

47.1. par dzīvnieku turēšanu to atrašanās vietā vai izolēšanu novietnes teritorijā, lai tiem nebūtu saskares ar citiem liellopiem un slimības pārnēsātājiem;

47.2. par dezinfekcijas paklāju izvietošanu pie novietnes ieejas un izejas. Pēc dienesta inspektora vai pilnvarotā veterinārārsta norādījumiem paklājus piesūcina ar dezinficējošu šķidrumu, kas iznīcina nodulārā dermatīta ierosinātāju;

47.3. par to, lai bez dienesta inspektora vai pilnvarotā veterinārārsta atļaujas netiktu izvesti vai izplatīti pakaiši, kūtsmēsli vai virca;

47.4. par to, lai dzīvnieki netiktu pārvietoti bez dienesta inspektora atļaujas;

47.5. par tūlītēju informācijas sniegšanu mutiski vai pa telefonu dienesta inspektoram vai pilnvarotajam veterinārārstam par visiem beigtajiem vai slimajiem liellopiem;

47.6. par novietņu un to aprīkojuma mehānisku tīrīšanu, mazgāšanu un dezinfekciju atbilstoši dienesta inspektora vai pilnvarotā veterinārārsta norādījumiem;

47.7. par liellopu izcelsmes blakusproduktu iegūšanu, pārvietošanu, pārstrādi un likvidēšanu saskaņā ar šo noteikumu 64. punktā vai 65., 66., 67., 68., 69., 70., 71. punktā noteiktajām prasībām.

48. Slimību apkarošanas pasākumus uzraudzības zonā atceļ, ja:

48.1. pagājušas ne mazāk kā 28 dienas pēc pēdējā konstatētā nodulārā dermatīta uzliesmojuma gadījuma;

48.2. liellopi un to līķi likvidēti saskaņā ar šo noteikumu 25.1. apakšpunktā noteiktajām prasībām;

48.3. veikta inficētās novietnes beigu tīrīšana, mazgāšana, dezinfekcija un dezinsekcija saskaņā ar šo noteikumu [72., 73. un 74. punktā](https://likumi.lv/ta/id/167925-cuku-vezikularas-eksantemas-uzliesmojuma-likvidesanas-un-draudu-noversanas-kartiba#n10) noteiktajām prasībām, izņemot šo noteikumu 49. punktā noteiktajā gadījumā.

49. Dienestam, konstatējot slimības pārnēsātāju nozīmi slimības izplatībā, atļauts noteikt citu pasākumu īstenošanas ilgumu uzraudzības zonā un, ja nepieciešams, atļaut novietnē ievest uzņēmīgos liellopus slimības kontrolei.

50. Dienests atļauj izvest klīniski veselos liellopus no novietnes aizsardzības vai uzraudzības zonas robežās, ja novietnē šo noteikumu 46.2. apakšpunktā noteiktie dzīvnieku pārvietošanas aizliegumi ir spēkā ilgāk par 30 dienām un liellopu īpašnieks vai turētājs ir informējis dienestu par vēlmi izvest liellopus no novietnes, jo nevar nodrošināt vajadzīgos liellopu turēšanas apstākļus, un to dienestam ir apliecinājis pilnvarotais veterinārārsts pēc novietnes pārbaudes. Liellopu pārvadāšanai izmantotos transportlīdzekļus un to aprīkojumu tīra, mazgā un dezinficē pēc katras liellopu pārvadāšanas saskaņā ar šo noteikumu [72. punktā](https://likumi.lv/ta/id/167925-cuku-vezikularas-eksantemas-uzliesmojuma-likvidesanas-un-draudu-noversanas-kartiba#n10) noteiktajām prasībām.

51. Dienests par šo noteikuma 50. punktā minētajiem klīniski veselajiem liellopiem izsniedz pārvietošanas atļauju, norādot tajā pārvietojamo liellopu identifikācijas numurus.

**10. Liellopu un to izcelsmes produktu un blakusproduktu**

**iegūšanas un pārvietošanas kārtība**

**10.1. Valstī īstenojamie pasākumi, ja tajā ir konstatēts nodulārā dermatīta uzliesmojums**

52. Pēc nodulārā dermatīta uzliesmojuma dalībvalstis tiek iedalītas divās riska zonās:

52.1. II riska zonu nosaka dalībvalstu teritorijas daļā, kurā ir konstatēts nodulārā dermatīta saslimšanas gadījums un noteikti aizsardzības un uzraudzības zonas pasākumi, kā arī īstenota Eiropas Komisijas apstiprināta vakcinācijas programma;

52.2. I riska zonu nosaka dalībvalstu teritorijas daļā, kurā nav konstatēts nodulārā dermatīta saslimšanas gadījums un īstenota Eiropas Komisijas apstiprināta vakcinācijas programma.

53. Aizliegts pārvietot:

53.1. dzīvus liellopus no I vai II riska zonas, ja vien tos nepārvieto atbilstoši šo noteikumu 10.2.1., 10.2.2. vai 10.2.3. apakšnodaļā noteiktajām prasībām;

53.2. liellopu spermu, olšūnas un embrijus no I vai II riska zonas, ja vien šos liellopu izcelsmes produktus nepārvieto atbilstoši šo noteikumu 10.3. apakšnodaļā noteiktajām prasībām;

53.3. liellopu jaunpienu, pienu un piena produktus, kas paredzēti dzīvnieku barošanai, no I un II riska zonas, ja vien šos produktus nepārvieto atbilstoši šo noteikumu 65. un 66. punktā noteiktajām prasībām;

53.4. liellopu neapstrādātas jēlādas un ādas, kas paredzētas lietošanai pārtikā, vai neapstrādātas ādas, kas nav paredzētas lietošanai pārtikā, vai citus neminētus liellopu izcelsmes neapstrādātus blakusproduktus no I un II riska zonas, ja vien šos blakusproduktus nepārvieto atbilstoši šo noteikumu 67., 68., 69., 70. un 71. punktā noteiktajām prasībām.

**10.2. Liellopu pārvietošanas kārtība**

**10.2.1. Liellopu pārvietošana no I riska zonas uz dalībvalsti vai trešo valsti**

54. Dzīvu liellopu pārvietošana no novietnes I riska zonā atļauta vienā no šādiem gadījumiem:

54.1. liellopus pārvieto uz novietni, kas atrodas dalībvalsts I vai II riska zonā vai valstī, kura nav dalībvalsts (turpmāk – trešā valsts), un ir ievērotas šādas prasības:

54.1.1. pārvietošanai paredzētie liellopi novietnē atradušies ne mazāk kā 28 dienas pirms pārvietošanas, kā arī visi izcelsmes novietnē esošie liellopi ir vakcinēti pret nodulāro dermatītu ne mazāk kā 28 dienas pirms pārvietošanas. Pārvietošanas dienā novietnē esošajiem liellopiem turpinās vakcīnas ražotāja norādītais imunitātes periods vai tādas imunitātes periods, ko radījusi iepriekšējā vakcinācija vai mātes imunitāte;

54.1.2. pārvietošanas dienā visi novietnē turētie liellopi ir klīniski veseli, un tiem nav konstatētas nodulārā dermatīta klīniskās pazīmes;

54.1.3. novietnē turētajiem liellopiem nav noteikti citi ierobežojumi saskaņā ar normatīvajiem aktiem par epizootiju uzliesmojuma likvidēšanas un draudu novēršanas kārtību;

54.2. liellopus pārvieto uz izcelsmes dalībvalstī, citā dalībvalstī vai trešajā valstī esošu novietni un ir ievērotas šādas prasības:

54.2.1. pārvietošanai paredzētie liellopi ir vakcinēti pret nodulāro dermatītu ne mazāk kā trīs mēnešus pirms pārvietošanas, bet pārējie novietnē esošie liellopi – ne mazāk kā 28 dienas pirms pārvietošanas, un pārvietošanas dienā novietnē esošajiem liellopiem turpinās vakcīnas ražotāja norādītais imunitātes periods vai tādas imunitātes periods, ko radījusi iepriekšējā vakcinācija vai mātes imunitāte;

54.2.2. pārvietošanas dienā novietnē turētie liellopi ir klīniski veseli, un tiem nav konstatētas nodulārā dermatīta klīniskās pazīmes;

54.2.3. novietnē turētiem liellopiem nav noteikti citi ierobežojumi saskaņā ar normatīvajiem aktiem par epizootiju uzliesmojuma likvidēšanas un draudu novēršanas kārtību;

54.2.4. pārvietošanai paredzētie liellopi novietnē atrodas kopš dzimšanas vai ne mazāk kā 28 dienas pirms pārvietošanas. Novietne atrodas vietā, ap kuru 20 kilometru rādiusā ne mazāk kā trīs mēnešus pirms liellopu pārvietošanas nav konstatēts nodulārā dermatīta saslimšanas gadījums. Ja nodulārā dermatīta saslimšanas gadījums ir konstatēts pirms tam, tad visi skarto novietņu uzņēmīgie liellopi I zonā ir nogalināti. Pārējie I zonā esošo novietņu uzņēmīgie liellopi ne mazāk kā trīs mēnešus ir vakcinēti vai revakcinēti saskaņā ar šo noteikumu 14., 15., 16. un 17. punktā noteiktajām prasībām, un vakcinētajiem liellopiem turpinās zāļu lietošanas instrukcijā noteiktais imunitātes periods;

54.3. liellopus pārvieto uz citā dalībvalstī vai trešajā valstī esošu novietni un ir ievērotas šādas prasības:

54.3.1. novietnē turētie liellopi ir vakcinēti pret nodulāro dermatītu ne mazāk kā 28 dienas pirms liellopu pārvietošanas, un pārvietošanas dienā novietnē esošajiem liellopiem turpinās vakcīnas ražotāja norādītais imunitātes periods vai tādas imunitātes periods, ko radījusi iepriekšējā vakcinācija vai mātes imunitāte;

54.3.2. novietnē turētie liellopi ir klīniski veseli, un tiem nav konstatētas nodulārā dermatīta klīniskās pazīmes;

54.3.3. novietnē turētiem liellopiem nav noteikti citi ierobežojumi saskaņā ar normatīvajiem aktiem par epizootiju uzliesmojuma likvidēšanas un draudu novēršanas kārtību;

54.3.4. pārvietošanai paredzētie liellopi novietnē atrodas kopš dzimšanas vai ne mazāk kā 28 dienas pirms pārvietošanas. Novietne atrodas vietā, ap kuru 20 kilometru rādiusā ne mazāk kā trīs mēnešus pirms pārvietošanas nav konstatēts nodulārā dermatīta saslimšanas gadījums. Ja nodulārā dermatīta saslimšanas gadījums ir konstatēts pirms tam, tad visi skarto novietņu uzņēmīgie liellopi ir nogalināti;

54.3.5. pārvietošanai paredzētie liellopi atbilst visām citām attiecīgajām dzīvnieku veselības garantijām, kuru pamatā ir pozitīvs riska novērtējuma rezultāts attiecībā uz pasākumiem pret nodulārā dermatīta izplatību, kuras pieprasa izcelsmes dalībvalsts kompetentā iestāde un kuras pirms liellopu sūtījuma pārvietošanas ir apstiprinājusi galamērķa dalībvalsts vai trešās valsta kompetentā iestāde;

54.3.6. dienests ir informējis Eiropas Komisiju un citas dalībvalstis par dzīvnieku veselības garantijām un šo noteikumu 54.3.5. apakšpunktā minēto galamērķa dalībvalsts vai trešās valsts kompetentās iestādes apstiprinājumu.

55. Ja pārvietošanai paredzētos liellopus pārvieto no novietnes I riska zonā, tad papildus šo noteikumu 54. punktā minētajām prasībām nodrošina šādu prasību izpildi:

55.1. dienests izcelsmes novietnē īsteno Eiropas Komisijas apstiprinātu vakcinācijas programmu, kas atbilst šo noteikumu 14., 15., 16. un 17. punktā noteiktajām prasībām. Dienests paziņo Eiropas Komisijai un dalībvalstīm vakcinācijas uzsākšanas un pabeigšanas datumu;

55.2. ir izveidota informācijas apmaiņas sistēma liellopu izcelsmes valstī, tranzītvalstī un saņēmējvalstī saskaņā ar šo noteikumu 12. nodaļā minētajām prasībām, un tās darbību uzrauga liellopu izcelsmes valsts, tranzītvalsts un saņēmējvalsts kompetentās iestādes, kas ir atbildīgas par liellopu veselības uzraudzību un kontroli (turpmāk – virzīšanas procedūra). Dienests uzrauga, lai šo noteikumu 54.1., 54.2. vai 54.3.5. apakšpunktā minētos liellopus pārvieto drošos apstākļos. Pēc liellopu atvešanas no citas dalībvalsts tos nav atļauts pārvietot tālāk ne uz vienu citu dalībvalsti vai trešo valsti;

55.3. dienests izsniedz veterināro (veselības) sertifikātu dzīvu liellopu pārvietošanai, tajā papildus pamattekstam iekļaujot norādi “Liellopi atbilst Komisijas 2016. gada 15. novembra Īstenošanas lēmuma Nr. 2016/2008/ES par dzīvnieku veselības kontroles pasākumiem saistībā ar nodulāro dermatītu dažās dalībvalstīs 4. panta 1. punkta “…” apakšpunktā minētajām prasībām (norādot atbilstošo lēmuma 4. panta 1. punkta “a”, “b” vai “c” apakšpunktu)”.

**10.2.2. Liellopu pārvietošana no II riska zonas uz citu dalībvalsti vai trešo valsti**

56. Dzīvus liellopus no novietnes II riska zonā uz citu dalībvalsti vai trešo valsti atļauts pārvietot, ja ir ievērotas šādas prasības:

56.1. novietnē visi liellopi ir vakcinēti pret nodulāro dermatītu ne mazāk kā 28 dienas pirms pārvietošanas, un pārvietošanas dienā novietnē esošajiem liellopiem turpinās vakcīnas ražotāja norādītais imunitātes periods vai tādas imunitātes periods, ko radījusi iepriekšējā vakcinācija vai mātes imunitāte;

56.2. novietnē turētie liellopi ir klīniski veseli, un tiem nav konstatētas nodulārā dermatīta klīniskās pazīmes;

56.3. novietnē turētajiem liellopiem nav noteikti citi ierobežojumi saskaņā ar normatīvajiem aktiem par epizootiju uzliesmojuma likvidēšanas un draudu novēršanas kārtību;

56.4. pārvietošanai paredzētie liellopi novietnē tiek turēti kopš dzimšanas vai ne mazāk kā 28 dienas pirms pārvietošanas. Novietne atrodas vietā, ap kuru 20 kilometru rādiusā ne mazāk kā trīs mēnešus pirms pārvietošanas nav konstatēts nodulārā dermatīta saslimšanas gadījums. Ja nodulārā dermatīta saslimšanas gadījums ir konstatēts pirms tam, tad visi skarto novietņu uzņēmīgie liellopi II zonā ir nogalināti un pārējie novietņu uzņēmīgie liellopi II zonā ne mazāk kā trīs mēnešus ir vakcinēti vai revakcinēti saskaņā ar šo noteikumu 14., 15., 16. un 17. punktā noteiktajām prasībām un vakcinētajiem liellopiem turpinās zāļu lietošanas instrukcijā noteiktais imunitātes periods;

56.5. pārvietošanai paredzētie liellopi atbilst visām citām attiecīgajām dzīvnieku veselības garantijām, kuru pamatā ir pozitīvs riska novērtējuma rezultāts attiecībā uz pasākumiem pret nodulārā dermatīta izplatību, kuras pieprasa izcelsmes dalībvalsts kompetentā iestāde un kuras pirms liellopu sūtījuma pārvietošanas ir apstiprinājusi galamērķa dalībvalsts vai trešās valsts kompetentā iestāde;

56.6. dienests ir informējis Eiropas Komisiju un citas dalībvalstis par dzīvnieku veselības garantijām un šo noteikumu 56.5. apakšpunktā minēto galamērķa dalībvalsts vai trešās valsts kompetentās iestādes apstiprinājumu.

57. Papildus šo noteikumu 56. punktā minētajām prasībām nodrošina šādu prasību izpildi:

57.1. dienests izcelsmes novietnē īsteno Eiropas Komisijas apstiprinātu vakcinācijas programmu, kas atbilst šo noteikumu 14., 15., 16. un 17. punktā noteiktajām prasībām. Dienests paziņo Eiropas Komisijai un dalībvalstīm vakcinācijas uzsākšanas un pabeigšanas datumu;

57.2. ir izveidota virzīšanas procedūra saskaņā ar šo noteikumu 12. nodaļā minētajām prasībām. Dienests uzrauga, lai šo noteikumu 56.5. apakšpunktā minētos liellopus pārvieto drošos apstākļos. Pēc liellopu atvešanas no citas dalībvalsts tos nav atļauts pārvietot tālāk ne uz vienu citu dalībvalsti vai trešo valsti;

57.3. dienests izsniedz veterināro (veselības) sertifikātu dzīvu liellopu pārvietošanai, tajā papildus pamattekstam iekļaujot norādi “Liellopu krava atbilst Komisijas 2016. gada 15. novembra Īstenošanas lēmuma Nr. 2016/2008/ES par dzīvnieku veselības kontroles pasākumiem saistībā ar nodulāro dermatītu dažās dalībvalstīs 5. panta 1. punktā minētajām prasībām”.

**10.2.3. Liellopu pārvietošana**

**no I vai II riska zonas uz tās pašas dalībvalsts citu I vai II riska zonu**

58. Liellopu pārvietošana no novietnes II riska zonā uz tās pašas dalībvalsts citu II zonu atļauta vienā no šādiem gadījumiem:

58.1. novietnē visi liellopi ir vakcinēti pret nodulāro dermatītu ne mazāk kā 28 dienas pirms pārvietošanas, un pārvietošanas dienā novietnē esošajiem liellopiem turpinās vakcīnas ražotāja norādītais imunitātes periods;

58.2. liellopus pārvieto uz kautuvi tūlītējai nokaušanai, un to izcelsmes novietnei nav noteikti citi liellopu pārvietošanas ierobežojumi saistībā ar nodulārā dermatīta apkarošanu;

58.3. nevakcinētus teļus, kas jaunāki par sešiem mēnešiem, pārvieto uz citu novietni vai uz kautuvi tūlītējai nokaušanai, ja:

58.3.1. tie dzimuši govīm, kuras ir vakcinētas pret nodulāro dermatītu ne mazāk kā 28 dienas pirms atnešanās un kurām turpinās vakcīnas ražotāja norādītais imunitātes periods;

58.3.2. novietnē visi liellopi ir vakcinēti pret nodulāro dermatītu ne mazāk kā 28 dienas pirms liellopu pārvietošanas un pārvietošanas dienā novietnē esošajiem liellopiem turpinās vakcīnas ražotāja norādītais imunitātes periods vai tādas imunitātes periods, ko radījusi iepriekšējā vakcinācija vai mātes imunitāte;

58.3.3. izcelsmes novietnei nav noteikti citi liellopu pārvietošanas ierobežojumi saistībā ar nodulārā dermatīta apkarošanu.

59. Liellopu pārvietošana no novietnes I riska zonā uz tās pašas dalībvalsts citu I vai II zonu atļauta vienā no šādiem gadījumiem:

59.1. novietnē visi liellopi ir vakcinēti pret nodulāro dermatītu ne mazāk kā 28 dienas pirms pārvietošanas, un pārvietošanas dienā novietnē esošajiem liellopiem turpinās vakcīnas ražotāja norādītais imunitātes periods;

59.2. liellopus pārvieto uz kautuvi tūlītējai nokaušanai, un to izcelsmes novietnei nav noteikti citi liellopu pārvietošanas ierobežojumi saistībā ar nodulārā dermatīta apkarošanu;

59.3. nevakcinētus teļus, kas jaunāki par sešiem mēnešiem, pārvieto uz citu novietni vai uz kautuvi tūlītējai nokaušanai, ja:

59.3.1. tie dzimuši govīm, kuras ir vakcinētas pret nodulāro dermatītu ne mazāk kā 28 dienas pirms atnešanās un kurām turpinās vakcīnas ražotāja norādītais imunitātes periods;

59.3.2. novietnē visi liellopi ir vakcinēti pret nodulāro dermatītu ne mazāk kā 28 dienas pirms pārvietošanas un pārvietošanas dienā novietnē esošajiem liellopiem turpinās vakcīnas ražotāja norādītais imunitātes periods vai tādas imunitātes periods, ko radījusi iepriekšējā vakcinācija vai mātes imunitāte;

59.3.3. izcelsmes novietnei nav noteikti citi liellopu pārvietošanas ierobežojumi saistībā ar nodulārā dermatīta apkarošanu;

59.4. pārvietošanai paredzētos liellopus, kas ne mazāk kā trīs mēnešus pirms pārvietošanas ievesti novietnē no citas dalībvalsts vai trešās valsts, vai no tās pašas dalībvalsts zonas, kas nav iekļauta I vai II riska zonā, transportē uz kautuvi tūlītējai nokaušanai, ja:

59.3.1. izcelsmes novietnē visi citi liellopi ir vakcinēti pret nodulāro dermatītu ne mazāk kā 28 dienas pirms pārvietošanas un pārvietošanas dienā novietnē esošajiem liellopiem turpinās vakcīnas ražotāja norādītais imunitātes periods vai tādas imunitātes periods, ko radījusi iepriekšējā vakcinācija vai mātes imunitāte;

59.4.2. izcelsmes novietnei nav noteikti citi liellopu pārvietošanas ierobežojumi saistībā ar nodulārā dermatīta apkarošanu;

59.5. liellopus pārvieto no I riska zonas uz tās pašas dalībvalsts citā I riska zonā esošu novietni, ja:

59.5.1. tās dalībvalsts I riska zonā esošie liellopi ir vakcinēti pret nodulāro dermatītu ne mazāk kā 28 dienas pirms pārvietošanas saskaņā ar Eiropas Komisijas apstiprinātu vakcinācijas programmu, kas atbilst šo noteikumu 14., 15., 16. un 17. punktā noteiktajām prasībām. Dienests ir paziņojis Eiropas Komisijai un dalībvalstīm vakcinācijas uzsākšanas un pabeigšanas datumu;

59.5.2. ir izveidota virzīšanas procedūra gadījumā, kad liellopus pārvieto caur tās pašas dalībvalsts II riska zonu.

**10.3. Liellopu spermas, olšūnu un embriju iegūšana un pārvietošana**

**no I vai II riska zonas uz dalībvalsti vai trešo valsti**

60. Liellopu spermas, olšūnu un embriju pārvietošana no spermas sagatavošanas centra, embriju transplantācijas uzņēmuma vai citas novietnes I riska zonā ir atļauta vienā no šādiem gadījumiem:

60.1. liellopu spermu, olšūnas un embrijus pārvieto uz citu dalībvalstu I riska un II riska zonu un ir ievērotas šādas prasības:

60.1.1. donordzīvnieki ir vakcinēti vai revakcinēti pret nodulāro dermatītu, ievērojot veterināro zāļu lietošanas instrukcijā noteikto, ne mazāk kā 60 dienas pirms pārvietošanai paredzētās spermas, olšūnu un embriju iegūšanas, vai arī donordzīvnieki iegūšanas dienā, sperma ne mazāk kā 28 dienas pēc tās iegūšanas perioda un olšūnas vai embriji pēc iegūšanas dienas ir seroloģiski izmeklēti, nosakot specifiskās antivielas pret nodulāro dermatītu, un izmeklējumu rezultāti ir negatīvi;

60.1.2. donordzīvnieki ne mazāk kā 60 dienas pirms pārvietošanai paredzētās spermas, olšūnu vai embriju iegūšanas ir turēti spermas sagatavošanas centrā, embriju transplantācijas uzņēmumā vai citā novietnē, ap kuru 20 kilometru rādiusā ne mazāk kā trīs mēnešus pirms pārvietošanai paredzētās spermas, olšūnu vai embriju iegūšanas nav konstatētas nodulārā dermatīta saslimšanas pazīmes ar nodulāro dermatītu. Ja nodulārā dermatīta saslimšanas gadījums ir konstatēts pirms tam, tad visi skarto novietņu uzņēmīgie liellopi 20 kilometru rādiusā ir nogalināti;

60.1.3. donordzīvnieki ir klīniski veseli, un tiem nav konstatētas nodulārā dermatīta klīniskās pazīmes ne mazāk kā 28 dienas pirms spermas, olšūnu vai embriju iegūšanas, ne arī to iegūšanas periodā;

60.1.4. donordzīvnieku asins seruma paraugi ir virusoloģiski izmeklēti ar polimerāzes ķēdes reakciju nodulārā dermatīta ierosinātāja noteikšanai, un izmeklējumu rezultāti ir negatīvi. Spermas donordzīvniekiem asins seruma paraugi ir ņemti spermas iegūšanas perioda sākumā un ik pēc 14 dienām, bet olšūnu vai embriju donordzīvniekiem – olšūnu vai embriju iegūšanas dienā;

60.1.5. pārvietošanai paredzētā sperma ir virusoloģiski izmeklēta ar polimerāzes ķēdes reakciju, nosakot nodulārā dermatīta ierosinātāju, un izmeklējumu rezultāts ir negatīvs;

60.2. liellopu spermu, olšūnas un embrijus pārvieto uz izcelsmes dalībvalsti, citu dalībvalsti vai trešo valsti, un ir ievērotas šādas prasības:

60.2.1. donordzīvnieki un no tiem iegūtā sperma, olšūnas un embriji atbilst šo noteikumu 60. punktā minētajām prasībām;

60.2.2. donordzīvnieki un no tiem iegūtā sperma, olšūnas un embriji atbilst visām citām attiecīgajām dzīvnieku veselības garantijām, kuru pamatā ir pozitīvs riska novērtējuma rezultāts attiecībā uz pasākumiem pret nodulārā dermatīta izplatību, kuras pieprasa izcelsmes dalībvalsts kompetentā iestāde un kuras pirms spermas, olšūnu un embriju sūtījuma pārvietošanas ir apstiprinājusi galamērķa dalībvalsts kompetentā iestāde;

60.2.3. izcelsmes dalībvalsts kompetentā iestāde ir nekavējoties informējusi Eiropas Komisiju un citas dalībvalstis par šo noteikumu 61.2. apakšpunktā minētajām dzīvnieku veselības garantijām.

61. Liellopu spermas, olšūnu un embriju pārvietošana uz tās pašas dalībvalsts esošu novietni atļauta vienā no šādiem gadījumiem:

61.1. liellopu spermu, olšūnas un embrijus pārvieto no spermas sagatavošanas centra, embriju transplantācijas uzņēmuma vai citas novietnes I riska zonā uz tās pašas dalībvalsts citā I vai II riska zonā esošu novietni, ja liellopu sperma, olšūnas un embriji atbilst šo noteikumu 60.1., 60.2. vai 60.3. apakšpunktā noteiktajām prasībām;

61.2. liellopu spermu, olšūnas un embrijus pārvieto no spermas sagatavošanas centra, embriju transplantācijas uzņēmuma vai citas novietnes II riska zonā uz tās pašas dalībvalsts citā II riska zonā esošu novietni.

62. Papildus šo noteikumu 60. un 61. punktā minētajām prasībām nodrošina šādu prasību izpildi:

62.1. dienests izcelsmes novietnē īsteno Eiropas Komisijas apstiprinātu vakcinācijas programmu, kas atbilst šo noteikumu 14., 15., 16. un 17. punktā noteiktajām prasībām. Dienests paziņo Eiropas Komisijai vai dalībvalstīm vakcinācijas uzsākšanas un pabeigšanas datumu;

62.2. dienests izsniedz veterināro (veselības) sertifikātu spermas, olšūnu un embriju pārvietošanai, tajā papildus pamattekstam iekļaujot norādi “Liellopu “…” (norādot atbilstošo dzīvnieka izcelsmes produktu – sperma, olšūnas vai embriji) iegūti atbilstoši Komisijas 2016. gada 15. novembra Īstenošanas lēmuma Nr. 2016/2008/ES par dzīvnieku veselības kontroles pasākumiem saistībā ar nodulāro dermatītu dažās dalībvalstīs 7. panta “…” punktā (norādot atbilstošo lēmuma 7. panta 1. vai 2. punktu) minētajām prasībām”.

**10.4. Liellopu izcelsmes blakusproduktu iegūšanas, pārvietošanas, pārstrādes un likvidēšanas kārtība**

63. Liellopu izcelsmes blakusprodukti, kas satur specifiskā riska materiālu, ir pirmās kategorijas materiāls. Savvaļas liellopu līķi un citi to blakusprodukti, ja oficiāli apstiprināts nodulārā dermatīta saslimšanas gadījums, ir pirmās kategorijas materiāls.

64. Nodulārā dermatīta uzliesmojuma vai atsevišķā saslimšanas gadījumā liellopu izcelsmes blakusproduktus:

64.1. pārstrādā, piemērojot Eiropas Parlamenta un Padomes 2009. gada 21. oktobra Regulas (EK) Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un ar ko atceļ Regulu (ES) Nr. 1774/2002, (turpmāk – Regula Nr. 1069/2009) nosacījumus un Eiropas Komisijas 2011. gada 25. februāra Regulā (ES) Nr. 142/2011, ar kuru īsteno Eiropas Parlamenta un Padomes Regulu (EK) Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un īsteno Padomes Direktīvu 97/78/EK attiecībā uz dažiem paraugiem un precēm, kam uz robežas neveic veterinārās pārbaudes atbilstīgi minētajai direktīvai, (turpmāk – Regula Nr. 142/2011) noteiktās pārstrādes metodes un nosacījumus, kas novērš slimības ierosinātāja izplatīšanās iespēju;

64.2. likvidē:

64.2.1. sadedzinot Regulas Nr. 142/2011 6. pantā minētajās sadedzināšanas un līdzsadedzināšanas iekārtās atbilstoši Regulas Nr. 142/2011 III pielikumā noteiktajām prasībām;

64.2.2. aprokot Pārtikas un veterinārā dienesta reģistrētā kapsētā atbilstoši normatīvajos aktos par dzīvnieku kapsētu iekārtošanas, reģistrācijas, uzturēšanas, darbības izbeigšanas un likvidēšanas kārtību un aizsargjoslu noteikšanas metodiku ap dzīvnieku kapsētām noteiktajām prasībām vai atļautā atkritumu poligonā, ievērojot Regulas Nr. 142/2011 VI pielikuma III nodaļas 1. iedaļas 1., 3. un 4. punktā minētos nosacījumus;

64.2.3. sadedzinot sārtā vai aprokot teritorijā, kurā iegūti liellopu izcelsmes blakusprodukti, atbilstoši Regulas Nr. 142/2011 VI pielikuma III nodaļas 1. iedaļā noteiktajām prasībām ar Valsts vides dienestu saskaņotās vietās, ievērojot vides aizsardzības jomu reglamentējošo normatīvajos aktos noteiktās prasības.

65. Liellopu jaunpiena, piena un to produktu pārvietošana no novietnes II riska zonā atļauta, ja tos izbaro dzīvniekiem un tie ir termiski apstrādāti tā, lai iznīcinātu slimības ierosinātāju līdzvērtīgi kā mutes un nagu sērgas ierosinātāju saskaņā ar normatīvajiem aktiem par mutes un nagu sērgas likvidēšanas un draudu novēršanas kārtību.

66. Ja liellopu jaunpiens, piens un to produkti tiek pārvietoti no novietnes II riska zonā uz citu dalībvalsti, tad dienests izsniedz veterināro (veselības) sertifikātu liellopu jaunpiena, piena un to produktu pārvietošanai, kuri paredzēti izbarošanai dzīvniekiem, tajā papildus pamattekstam iekļaujot norādi “Liellopu jaunpiena, piena un to produktu krava atbilst Komisijas 2016. gada 15. novembra Īstenošanas lēmuma Nr. 2016/2008/ES par dzīvnieku veselības kontroles pasākumiem saistībā ar nodulāro dermatītu dažās dalībvalstīs 10. pantā noteiktajām prasībām”.

67. Neapstrādātus liellopu izcelsmes blakusproduktus, izņemot neapstrādātas liellopu jēlādas un ādas, kas paredzētas lietošanai pārtikā, vai neapstrādātas ādas, kas nav paredzētas lietošanai pārtikā (turpmāk – liellopa āda), atļauts pārvietot no:

67.1. I riska zonas uz tās pašas dalībvalsts vai citas dalībvalsts I vai II zonu;

67.2. II riska zonas uz tās pašas dalībvalsts vai citas dalībvalsts II zonu, ja:

67.2.1. neapstrādātus liellopu izcelsmes blakusproduktus dienesta uzraudzībā pārstrādā vai likvidē iekārtā, kas ir atzīta saskaņā ar Regulas Nr. 1069/2009 24. pantā minētajiem nosacījumiem un saskaņā ar šo noteikumu 64. punktā minētajām prasībām;

67.2.2. neapstrādātu liellopu izcelsmes blakusproduktu pārvietošanai uz citas dalībvalsts II riska zonu ir izveidota virzīšanas procedūra saskaņā ar šo noteikumu 77. punktā noteiktajām prasībām. Dienests uzrauga, lai šo noteikumu 67.2.1. apakšpunktā minētos liellopu izcelsmes blakusproduktus pārvieto drošos apstākļos. Pēc liellopu izcelsmes blakusproduktu atvešanas no citas dalībvalsts tos nav atļauts pārvietot tālāk ne uz vienu citu dalībvalsti vai trešo valsti.

68. Liellopu ādu pārvietošana no I riska zonas uz citu tās pašas dalībvalsts vai citas dalībvalsts I vai II riska zonu atļauta, ja:

68.1. tās ir neapstrādātas liellopu jēlādas un ādas, kas paredzētas lietošanai pārtikā, vai liellopu ādas, kuras dienesta uzraudzībā paredzēts pārstrādāt vai likvidēt iekārtā, kas ir atzīta saskaņā ar Regulas Nr. 1069/2009 24. pantā minētajiem nosacījumiem un ar šo noteikumu 64. punktā minētajām prasībām;

68.2. liellopu ādu pārvietošanai uz citas dalībvalsts I vai II riska zonu ir izveidota virzīšanas procedūra saskaņā ar šo noteikumu 12. nodaļā noteiktajām prasībām. Dienests uzrauga, lai šo noteikumu 68.1. apakšpunktā minētās liellopu ādas pārvieto drošos apstākļos. Pēc liellopu ādu atvešanas no citas dalībvalsts tās nav atļauts pārvietot tālāk ne uz vienu citu dalībvalsti vai trešo valsti, ja vien tās nav apstrādātas, ievērojot šo noteikumu 71. punktā noteiktās prasības;

68.3. liellopu ādu izcelsmes novietnei nav noteikti citi ierobežojumi saistībā ar nodulārā dermatīta apkarošanu.

69. Liellopu ādu pārvietošana no I vai II riska zonas uz jebkuru tās pašas dalībvalsts vai citas dalībvalsts, vai trešās valsts teritoriju atļauta vienā no šādiem gadījumiem:

69.1. liellopu ādas atbilst šādām prasībām:

69.1.1. tās ir neapstrādātas liellopu jēlādas un ādas, kas paredzētas lietošanai pārtikā, vai liellopu ādas, kas iegūtas no novietnē esošajiem liellopiem, kuriem nav noteikti citi ierobežojumi saistībā ar nodulārā dermatīta apkarošanu;

69.1.2. liellopu ādas ir apstrādātas, ievērojot šo noteikumu 71. punktā noteiktās prasības;

69.1.3. liellopu ādas apstrādes laikā ir ievēroti piesardzības pasākumi, kas garantē, ka iegūtie atvasinātie produkti nav inficēti ar infekcijas slimību ierosinātājiem;

69.2. liellopu ādas, ja ir ievērotas šādas prasības:

69.2.1. liellopu ādu sūtījumi atbilst visām citām attiecīgajām dzīvnieku veselības garantijām, kuru pamatā ir pozitīvs riska novērtējuma rezultāts attiecībā uz pasākumiem pret nodulārā dermatīta izplatību, kuras pieprasa izcelsmes dalībvalsts kompetentā iestāde un kuras pirms liellopu ādu sūtījuma pārvietošanas ir apstiprinājusi galamērķa dalībvalsts vai trešās valsts kompetentā iestāde;

69.2.2. liellopu ādu izcelsmes novietnei nav noteikti citi ierobežojumi saistībā ar nodulārā dermatīta apkarošanu;

69.2.3. liellopu ādas pārvietošanai uz jebkuru citas dalībvalsts teritoriju ir izveidota virzīšanas procedūra saskaņā ar šo noteikumu 12. nodaļā noteiktajām prasībām. Dienests uzrauga, lai šo noteikumu 69.2.1. apakšpunktā minētās liellopu ādas pārvieto drošos apstākļos. Pēc liellopu ādu atvešanas no citas dalībvalsts tās nav atļauts pārvietot tālāk ne uz vienu citu dalībvalsti, ja vien tās nav apstrādātas, ievērojot šo noteikumu 71. punktā noteiktās prasības;

69.2.4. izcelsmes dalībvalsts kompetentā iestāde nekavējoties ir informējusi Eiropas Komisiju un citas dalībvalstis par šo noteikumu 69.2.1. apakšpunktā minētajām dzīvnieku veselības garantijām.

70. Liellopu ādu pārvietošana no II riska zonas uz tās pašas dalībvalsts vai citas dalībvalsts II riska zonu atļauta, ja:

70.1. tās ir neapstrādātas liellopu jēlādas un ādas, kas paredzētas lietošanai pārtikā, vai liellopu ādas, kuras dienesta uzraudzībā paredzēts pārstrādāt vai likvidēt iekārtā, kas ir atzīta saskaņā ar Regulas Nr. 1069/2009 24. pantā minētajiem nosacījumiem un saskaņā ar šo noteikumu 64. punktā noteiktajām prasībām;

70.2. liellopu ādu pārvietošanai uz citas dalībvalsts II riska zonu ir izveidota virzīšanas procedūra saskaņā ar šo noteikumu 12. nodaļā noteiktajām prasībām. Dienests uzrauga, lai liellopu ādas pārvieto drošos apstākļos. Pēc liellopu ādu atvešanas no citas dalībvalsts tās nav atļauts pārvietot tālāk ne uz vienu citu dalībvalsti, ja vien tās nav apstrādātas saskaņā ar šo noteikumu 71. punktā noteiktajām prasībām;

70.3. liellopu ādu izcelsmes novietnei nav noteikti citi ierobežojumi saistībā ar nodulārā dermatīta apkarošanu.

71. Liellopu ādas apstrādā, izmantojot vienu no metodēm, kas minētas:

71.1. Regulas Nr. [142/2011](http://eur-lex.europa.eu/eli/reg/2011/142/oj/?locale=LV) I pielikuma 28. punkta “b” vai “c” apakšpunktā;

71.2. Eiropas Parlamenta un Padomes 2004. gada 29. aprīļa Regulas (EK) Nr. 853/2004,[ar ko nosaka īpašus higiēnas noteikumus attiecībā uz dzīvnieku izcelsmes pārtiku](http://eur-lex.europa.eu/legal-content/LV/AUTO/?uri=celex:32004R0853), III pielikuma XIV sadaļas I nodaļas 4. punkta “b” apakšpunkta “iii” apakšpunktā.

**11. Tīrīšanas, mazgāšanas, dezinfekcijas un dezinsekcijas kārtība**

72. Mazgāšanas, dezinfekcijas un dezinsekcijas laikā ievēro šādu vispārīgu kārtību:

72.1. izmantojamos dezinfekcijas un dezinsekcijas līdzekļus vai to koncentrātus nosaka dienests;

72.2. tīrīšanas, mazgāšanas, dezinfekcijas un dezinsekcijas pasākumus īsteno dienesta inspektora vai pilnvarota veterinārārsta uzraudzībā tā, lai iznīcinātu nodulārā dermatīta ierosinātāju;

72.3. pirms uzņēmīgu liellopu ievietošanas novietnē pilnvarotais veterinārārsts pārliecinās, ka dezinfekcijas kvalitātes pārbaudes rezultāti ir atzīti par labiem un uzņēmīgie liellopi tiek ievietoti novietnē ne agrāk kā 21 dienu pēc tam, kad pabeigti tīrīšanas, mazgāšanas, dezinfekcijas un dezinsekcijas pasākumi.

73. Liellopu īpašnieks vai turētājs nodrošina novietnes tīrīšanu, mazgāšanu, dezinfekciju un dezinsekciju, kā arī pakaišu dezinficēšanu. Kūtsmēslus pārstrādā vai likvidē saskaņā ar šo noteikuma 64. punktā noteiktajām prasībām.

74. Liellopu pārvadātājs nodrošina, ka transportlīdzekļa vadītājs, ievērojot šo noteikumu 72. punktā noteiktās prasības, tīra, mazgā, dezinficē un dezinsekcē transportlīdzekļa liellopu vai kravas nodalījumu, transportlīdzekļa aprīkojumu, ritošo daļu un kabīni, un ekipējumu, piemēram, iekraušanas un izkraušanas rampu, darba apģērbu un apavu, ja transportlīdzeklis bijis aizsardzības zonā, uzraudzības zonā.

75. Ja transportlīdzeklis bijis II riska zonā un nonācis saskarē ar uzņēmīgajiem liellopiem, tad liellopu pārvadātājs nodrošina, ka transportlīdzekļa vadītājs veic tīrīšanu, mazgāšanu, dezinfekciju un dezinsekciju saskaņā ar šo noteikumu 74. punktā noteiktajām prasībām. Īstenotos pasākumus saskaņā ar šo noteikumu 77. punktā noteiktajām prasībām dokumentē dezinfekcijas reģistrācijas žurnālā.

76. Šo noteikumu 75. punktā minētais transportlīdzekļa vadītājs transportlīdzekli un tā ekipējumu tīra, mazgā, dezinficē un dezinsekcē galamērķa novietnes teritorijā vai iespējami tuvu tās atrašanās vietai, kā arī uzrāda dienestam aizpildītu dezinfekcijas reģistrācijas žurnālu, kas apliecina minēto pasākumu īstenošanu.

77. Transportlīdzekļu un novietņu tīrīšanas, mazgāšanas, dezinfekcijas un dezinsekcijas pasākumus reģistrē speciāli iekārtotā transportlīdzekļu vai novietņu dezinfekcijas reģistrācijas žurnālā, kurā norāda pasākumu īstenošanas datumu, laiku un vietu, pasākumā izmantoto līdzekli, kā arī par īstenotajiem pasākumiem atbildīgo personu. Dezinfekcijas reģistrācijas žurnālu kontrolē dienesta inspektors.

**12. Virzīšanas procedūra**

78. Virzīšanas procedūra šo noteikumu 10.2.1. un 10.2.2. apakšnodaļā minēto dzīvo liellopu un šo noteikumu 67., 68., 69., 70. un 71. punktā minēto neapstrādāto liellopu izcelsmes blakusproduktu un neapstrādātu liellopu ādu pārvietošanai atbilst šādiem nosacījumiem:

78.1. lai pārvietotu dzīvus liellopus, neapstrādātus to izcelsmes blakusproduktus un neapstrādātas liellopu ādas (turpmāk – sūtījums), ievērojot virzīšanas procedūru, sūtījumu īpašnieks iesniedz dienestā rakstisku iesniegumu, kurā norāda informāciju par sūtījumu izcelsmes novietni (piemēram, novietnes atrašanās vietu, novietnes reģistrācijas numuru), pārvietojamo vienību skaitu, kategoriju (piemēram, audzēšanai, kaušanai vai citai izmantošanai), pārvadāšanas maršrutu, transportlīdzekļa veidu un numuru, galamērķa valsti, galamērķa novietni, kautuvi vai uzņēmumu;

78.2. sūtījumu īpašnieks vai pilnvarota persona pirms plānotās sūtījumu pārvietošanas pēc iespējas agrāk informē dienesta inspektoru par tās datumu un laiku;

78.3. katru transportlīdzekli, kas iesaistīts sūtījumu pārvietošanā atbilstoši virzīšanas procedūrai, dienests individuāli reģistrē;

78.4. pēc sūtījumu ievietošanas transportlīdzeklī dienesta inspektors kravas nodalījumu noplombē ar plombu. Plombu atļauts atvērt vai aizvietot ar citu atbilstošu plombu tikai dienesta amatpersonai. Par katru plombas atvēršanu vai aizvietošanu ar citu plombu dienesta inspektors ziņo galamērķa valsts kompetentajai iestādei;

78.5. sūtījumus pārvieto dienesta uzraudzībā un sūtījumu no tā ievietošanas brīža transportlīdzeklī pārvieto pa maršrutu, kas saskaņots ar dienesta inspektoru, tieši uz galamērķa vietu bez transportlīdzekļa apstāšanās vai stāvēšanas, ja vien nav paredzēta liellopu atpūtināšana kontroles punktā saskaņā ar Padomes 2004. gada 22. decembra Regulas (EK) Nr. 1/2005 par dzīvnieku aizsardzību pārvadāšanas un saistīto darbību laikā un grozījumu izdarīšanu Direktīvās 64/432/EEK un 93/119/EK un Regulā (EK) Nr. 1255/97, I pielikuma V nodaļas 1. punktā noteiktajām prasībām. Kontroles punktā, kas atrodas II riskā zonā, liellopus atpūtina ilgāk par 24 stundām un pasargā no nodulārā dermatīta vektoriem;

78.6. sūtījuma kravai ir vienāds veselības statuss;

78.7. dienests izveido informācijas apmaiņas sistēmu starp nosūtītājvalsts un saņēmējvalsts kompetentajām iestādēm, lai nodrošinātu informācijas nodošanu sūtījuma izcelsmes dalībvalsts kompetentās iestādes amatpersonai par katras sūtījuma kravas saņemšanu;

78.8. pēc sūtījuma izkraušanas no transportlīdzekļa visu šā transportlīdzekļa ekipējumu un pašu transportlīdzekli dienesta inspektoru uzraudzībā mazgā un dezinficē iespējami tuvu liellopu nosūtīšanas galamērķa vietai. Transportlīdzekli tīra, mazgā, dezinficē un dezinsekcē, ievērojot šo noteikumu 75. un 76. punktā noteiktās prasības, un pēc tam izdara ierakstu dezinfekcijas reģistrācijas žurnālā atbilstoši šo noteikumu 77. punktā noteiktajām prasībām;

78.9. pirms transportlīdzeklis ar sūtījumu pirmo reizi atstāj I vai II riska zonu, dienests izstrādā rīcības plānu. Rīcības plānā iekļauj veicamās darbības un informācijas apmaiņas kārtību starp dienestu un Valsts policiju gadījumā, ja liellopu pārvietošanas transportlīdzeklis cieš ceļu satiksmes negadījumā vai rodas citi neparedzami apstākļi, kuru dēļ kravas nodalījums tiek atvērts vai daļēji bojāts. Saimnieciskās darbības veicējs, kas nodrošina transportēšanas pakalpojumu, vai tā pilnvarota persona par negadījumu nekavējoties informē dienestu.

79. Pārvietošanas laikā papildus šo noteikumu 78. punktā noteiktajām prasībām, pārvietojot neapstrādātos liellopu izcelsmes blakusproduktus un neapstrādātās liellopu ādas, transportlīdzekļa kravas nodalījumam jābūt hermētiski noslēgtam.

**13. Noslēguma jautājums**

80. Šo noteikumu 13., 14., 15., 16., 17., 65., 66., 67., 68., 69., 70., 71.,75., 76. un 77. punktā minētos nosacījumus, kā arī 10.1., 10.2., 10.3. apakšnodaļā un 12. nodaļā noteiktos pasākumus piemēro līdz 2019. gada 31. decembrim.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Padomes 1992. gada 17. decembra Direktīvas 92/119/EEK, ar ko ievieš vispārīgus Kopienas pasākumus noteiktu  dzīvnieku slimību kontrolei un īpašus pasākumus saistībā ar cūku vezikulāro slimību.

Ministru prezidents Arturs Krišjānis Kariņš

Zemkopības ministrs Kaspars Gerhards